《寄题大瀛海道院》
元代·危素

明州东海角，道院几年开。宝构通丹极，琼林閟玉台。

鍊形长对竹，遣兴独寻梅。羽驾乘云气，瑶坛拜斗魁。

鸣箫朝引凤，飞檄夜鞭雷。芝草灵苗润，珊瑚老树摧。

沧波驯白鸟，幽窟锁黄能。水怪能言语，龙精自往来。

仙家凌宇宙，弱水截蓬莱。汉使游空返，秦皇去不回。

青山褰翠色，赤日涨黄埃。望极苍茫外，羡门安在哉。

作者简介：（1303—1372）元明间江西金溪人，字太朴，一字云林。师从吴澄、范椁，通五经。元至正间授经筵检讨，与修宋、辽、金三史，累迁翰林学士承旨。入明为翰林侍讲学士。与宋濂同修《元史》。兼弘文馆学士备顾问。后以亡国之臣不宜列侍从为由谪居和州，守余阙庙。怨恨卒。有《危学士集》等。